***Perger Attila***

**Jagelló-kor**

**Modulterv 10. évfolyam számára**

**Tartalmi célok:**

A Jagelló-kor gazdasági, politikai és társadalmi viszonyainak feltárása

A Dózsa-féle parasztháború okainak vizsgálata

A Magyar Királyság helyzete a Mohács előtti években

**Módszertani célok:**

A téma feldolgozása változatos, elsősorban kooperatív tanulási technikák segítségével.

Tájékozódás a történelmi térben.

Különböző típusú forrásokból információk gyűjtése és feldolgozása, okok és következmények vizsgálata önállóan és kiscsoportban.

Az anyanyelvi kommunikáció fejlesztése.

**Tartalmi követelmények:**

A tanuló legyen képes bemutatni a Jagelló-kor nemesi társadalmának átalakulását.

A tanuló tisztában legyen a jobbágyság terheinek növekedésének okaival.

A tanuló értse a Dózsa-féle parasztháború hátterét.

A tanuló legyen képes bemutatni a Magyar Királyság helyzetét a Mohács előtti években.

**Tanulási készségek fejlesztési követelményei:**

A tanuló aktívan vegyen részt a tanulási folyamatban.

A tanuló együttműködően segítse a csoportmunka hatékonyságát.

A legyen képes adott forrásokból lényegkiemelésre, különböző források értelmezésére.

A tanuló gyakorolja a mások iránti türelem és empátia képességét.

**1. óra**

**I. Ráhangolás: A korszak megítélése (4 perc)**

A bevezetés célja egyrészt a ráhangolás, másrészt olyan tanulói érzékenység kialakítása, amely révén a későbbiekben a tanuló képes lesz egy történelmi korszakkal kapcsolatban kialakult egyoldalú megítéléssel, ha nem is szakítani, de jóval árnyaltabb kép megalkotására. Problémafelvetésként célszerű *Varga Szabolcs: Árnyak és fények a Jagellók korában* c. tanulmány bevezetőjéből származó idézetet projektorral kivetíteni vagy (ennek hiányában) tanulópáronként sokszorosítani.

„A magyar közgondolkodás negatívnak ítéli a Hunyadi Mátyás halála (1490) és a mohácsi csata (1526) közé eső korszakot. Nem véletlen, hiszen már a kortársak is az erkölcsi romlás idejének tartották, aminek a bűneiért Isten megtorlásként engedte az oszmán hadakat az országra. … Ez a felfogás gyorsan beleivódott a magyar köztudatba, később beépült a történetírás 19. századi toposzai közé, és uralja a 21. századi magyar történelem tankönyveinek Jagellókról szóló fejezeteit.” *(Varga Szabolcs, történész, 2010)*

*Tanári kérdések az osztályhoz:*

a. Milyen események befolyásolják a Jagelló-kor megítélését?

b. Miért alakulhatott ki negatív kép a köztudatban erről a korszakról? (ezekhez az eseményekhez viszonyítva)

c. Erősíti-e ezt a negatív megítélést az utókor közkeletű megállapítása, miszerint „Meghalt Mátyás, oda az igazság”? Miért?

d. Miért lehet káros, ha egy történelmi korszakot egyoldalúan, más sorsfordító események tükrében ítélünk meg?

**II. Jelentésteremtés**

**1. Trónkérdés (4 perc)**

Tanári előadás alapján töltse ki a táblázatot!

|  |  |
| --- | --- |
| Kik kerültek számításba a királyi cím elnyerésére Mátyás halála után? |   |
| Kit választottak a rendek végül királynak?  |   |
| Érvek a megválasztása mellett  |   |
| Hogyan változtak a királyi hatalom bevételei?  |   |
| Mi lett a fekete sereg sorsa?  |   |
| Melyik testület szerepe értékelődött fel a Jagelló-korban? |   |

Megoldás:

|  |  |
| --- | --- |
| Kik kerültek számításba a királyi cím elnyerésére Mátyás halála után? | Corvin János, Habsburg Miksa, Jagelló Ulászló |
| Kit választottak a rendek végül királynak?  | II. Ulászló (1490-1516) |
| Érvek a megválasztása mellett  | Cseh király, ellensúlyozni tudja a Habsburg előretörést, segítséget nyújt a törökök ellen |
| Hogyan változtak a királyi hatalom bevételei?  | Kb. negyedére csökkentek, mert pl. lemondott a rendkívüli hadiadó beszedéséről |
| Mi lett a fekete sereg sorsa?  | Zsoldjukat nem fizették, szélnek eresztették őket, majd fosztogatásuk miatt leverték őket |
| Melyik testület szerepe értékelődött fel a Jagelló-korban? | Királyi tanács (bárók túlsúlya) |

**2. Demográfiai és társadalmi viszonyok a Jagelló-korban (30 perc)**

A késő középkor társadalmi viszonyok feltárásához a **szakértői mozaik** módszerét ajánlom. Osszuk az osztályt négyfős csoportokra. (Amennyiben ez nem lehetséges, négy- és ötfős csoportokat alakítsunk ki. Az ötfős csoportokban az egyik információs kártyából kettőt osszunk ki, így ugyanazt a feladatot kettő diák oldja meg.) A csoport tagjai között osszuk ki a 4 különböző információs kártyát. A csoporttagok egyénileg elolvassák a kapott szöveget és válaszolnak a kérdésekre, majd minden csoportból az azonos számjelű kártyát kapó diákok összeülnek újabb csoportot alkotva. (Ezáltal négy szakértői csoport jön létre, amelyekben mindenki ugyanazt a szöveget olvasta el.) A négy szakértői csoportban közösen megbeszélik a szöveget és a válaszokat. Ezt követően mindenki visszamegy az eredeti csoportjába, és referátumot ad a saját feldolgozott anyagából a többi tagnak, akik jegyzetet készítenek. A referátum után az előadó csoporttársait részletezve visszakérdezi és ellenőrzi a megértést. (Itt van lehetősége az egyes csoporttagoknak kérdéseik feltételére.)

**Információs kártya 1.**

**A királyi és földesúri bevételek alakulása**

A Magyar Királyság népességére vonatkozó becslések széles skálán mozogtak. A ma elfogadott nézet szerint körülbelül 3 millió fő élt az ország területén ebben az időszakban. Az azonban elgondolkodtató, hogy amíg Zsigmond király idejében 400 000 porta volt az országban Szlavónia nélkül, addig 1494-re a számukat már csak 266 000-re tehetjük, ami nagyarányú pusztulásra utal. Ezt lefordíthatjuk – persze fenntartásokkal – a háztartások szintjére. Engel Pál Ung megyei kutatásaiból tudjuk, hogy 100 portára 137 jobbágyháztartás esett. Ezek szerint az 1430-as években 500-600 000 család, hatvan évvel később maximum 350 000 élt és adózott az országban. Ez nem írható csupán a török pusztítás rovására, bár tudjuk, hogy a déli megyék, elsősorban Temes, Torontál, Szerém és Valkó már Mohács előtt szinte teljesen elpusztultak. Az adóalap zsugorodása elsősorban a mátyási adóprésnek volt köszönhető, ugyanis az 1480-as években már hatszor nagyobb terheket kellett egy-egy háztartásnak kibírnia, mint a Mátyás trónra lépte előtti időkben. Emiatt sok család összeköltözött, hogy valahogy kibírják a megnövekedett adókat. Ezáltal csökkent az adóalap, amely pedig éppen ekkor lett volna fontos, mert a török ellen határvédelemre egyre több pénz kellett. Az összeköltözéssel csökkent a földesurak bevétele is, mert egyre több lett az állami adótól mentes puszta telek. Emögött azonban sokszor más volt a valóság. Gyakran előfordult, hogy a jobbágy papíron résztelkes lett, csupán ezért fizetett teljes adót, míg a telek másik része így jogilag pusztává vált, ám ténylegesen jóval kevesebb bérleti díjért művelte. A földesúrnak ez még mindig jobb volt, mintha elköltözött volna a jobbágy.

*Varga Szabolcs: Árnyak és fények a Jagellók korában* c. tanulmány nyomán

**A szövegrészlet alapján válaszoljon a kérdésekre!**

1. Miért használja a jobbágytelkek „pusztulása” kifejezést a történész a 15-16. század fordulójának jellemzésére?

2. Nevezzen meg két indokot, amely magyarázatul szolgál erre a jelenségre!

a.

b.

3. Milyen veszélyt hordozott ez a folyamat a királyi hatalom számára?

4. Hogy próbálták a földesurak megakadályozni bevételeik elapadását?

Válaszok (hasonló értelmű válasz is elfogadható):

1. Mert a jobbágytelkek (porta) száma egy évszázadon belül kb egy harmaddal (vagy két harmadára) csökkent.

2. Egyrészt a déli megyékben a török hadjáratok, portyák hatására csökkent a porták száma, másrészt a jobbágycsaládok összeköltözésével (egy háztartásba) is magyarázható a porták számának csökkenése a megnövekedett terhek következtében.

3. Abban a korszakban csökkentek királyi bevételek, amikor egyre több pénzre lett volna szükség a védelmi kiadásokra a török miatt.

4. A jobbágyok elköltözését (ezáltal a bevételek kiesését) akadályozták meg azzal, hogy a telek egy részét pusztává nyilvánították, így a fennmaradt telekrész után fizették csak a jobbágyok az állami adót.

**Információs kártya 2.**

**A bárók helyzetének alakulása**

A 15. század folyamán megtörtént a királyi magánbirtokok csökkenése, aminek következtében az uralkodó mindinkább rászorult a nemesség legtekintélyesebb részének támogatására. A királyi hatalom térvesztését jól példázza, hogy Zsigmond alatt a várak 24, 1458-ban már csak 10 %-a volt királyi kézben. 1526-ra ez az arány 7,2% lett, míg a nagybirtokosok kezében a várak 47 %-a összpontosult. 1490-ben a falvak 25-30 %-a, a városias települések 40%-a volt a 36 leggazdagabb báró birtokában, és ehhez még hozzá kell számolni az egyházi nagybirtokot 12% részesedéssel. Az uralkodó ezért rákényszerült, hogy terveihez a mágnásokat megnyerje, amire a tágabb királyi gyűlésben volt lehetősége. Ebben az összes világi nagybirtokos részt vehetett, és ezen belül alakult ki egy szűkebb testület, az ország gyakorlati irányítását végző királyi tanács. A nemesek sorából kiemelkedő nagybirtokosok bevonása révén a királyi és főúri hatalom Magyarország több mint felét közvetlen uralma alatt tartotta, familiárisi kapcsolatokkal, pedig jóval többre terjedt ki a hatalma. Az eredetileg csak a legfontosabb méltóságviselőknek kijáró bárói cím a 15. század végére már kiterjedt a hivatalt viselők utódaira is, akik már természetes, vagy névszerinti bárók voltak, még ha éppen bárói tisztet nem is töltöttek be.

A „*barones*” (bárók) és a tekintélyes, vagyonos nemesek között levő meglévő különbségek az 1498/22. törvénycikkelyben megszilárdultak. A törvény felsorolta azokat a bárókat, akik bandériumállításra voltak kötelezve. Ekkor a jobbágyok száma alapján vetettek ki állami adót, hogy a határon túl is bevethető zsoldossereghez jussanak. A törvényben felsorolt bárói családok azonban maguknak szedhették be az adó felét, és ez alapján voltak kötelesek bandériumot állítani, amely nem tartozott a megye fennhatósága alá. Akik nem voltak megemlítve, ott a megye szedte be, és ő állította ki a jobbágyok száma alapján a megyei zsoldos bandériumot. Itt húzódott meg a határ, hogy melyik nemes tartozott a megye alá, és ki vonult hadba a saját jogán. A törvény társadalomtörténeti hatása az volt, hogy a nagy tekintéllyel bíró, vagyonos, ám ki nem választott nemesek kiszorultak a királyi tanácsból.

*Varga Szabolcs: Árnyak és fények a Jagellók korában* c. tanulmány nyomán

**A szövegrészlet alapján válaszoljon a kérdésekre!**

1. Hogyan változott meg az uralkodó és a bárók viszonya a Jagelló-korban?

2. Miért növekedett a királyi tanács szerepe a Jagelló-korban?

3. Mi a jelentősége a főnemesség kialakulása szempontjából az 1498-as törvénynek?

Nevezzen meg 3 érvet!

a.

b.

c.

Válaszok (hasonló értelmű válasz is elfogadható):

1. A királyi birtokok (várak, uradalmak) száma csökkent (bárói kézbe került), ezért az uralkodó rászorult a bárók támogatására a kormányzásban.

2. A királyi tanács intézte az ország kormányzását, amelyben az egyre nagyobb hatalommal rendelkező bárók akarata érvényesült (a királyéval szemben).

3.a. Megnevezte név szerint a bárói családokat.

b. A bárók kötelesek voltak bandériumot állítani. (saját jogon vonult hadba)

c. A bandériumállításhoz szükséges pénzt a bárók az állami adó (rendkívüli hadiadó) felének beszedésével teremtették elő.

**Információs kártya 3.**

**A familiaritás intézményének átalakulása**

A társadalmi felemelkedés megnehezülésével együtt a familiárisi viszony is átalakult, ami tovább gyengítette az uralom intézményeit. A familiaritás a 15. századig határozatlan időre szólt, és familiárisai révén a dominus (úr) saját hatalmát terjesztette ki. A 16. század elején ez egyre gyakrabban határozott időre, általában egy évre szóló szerződésre és pénzbeli juttatásra korlátozódott. Ezáltal személytelenebbé és lazábbá vált a köztük lévő kapcsolat, amely elnevezésükben is megmutatkozott, ugyanis a bensőséges familiáris helyett egyre gyakrabban a szervitor (szolgáló) elnevezést használták. Így gyakrabban váltogatták uraikat, és akár több úr szolgálatában is állhattak. Ennek következtében a Jagelló-korban a dominus kevésbé tudott familiárisaira támaszkodni, és felettük csak a királyi kúria bíróságai ítélkezhettek, így még fenyítő eszköz sem volt az úr kezében. A változások következtében a szervitori rendszer sokba került, és a szolgálók számának növelésére csak az országos tisztség vállalása lehetett az egyetlen út (ami viszont a bárók számára volt fenntartva). Ez tovább mélyítette a bárók és a többi nemes közötti szakadékot, de további veszélyeket is rejtett magában. Ugyanis a szolgálatot vállaló nemesnek az volt az érdeke, hogy a minél nagyobb fizetséget ajánló úrhoz szegődjön el, ez viszont a busás uralkodói kinevezéseken múlott, így a szabad úrválasztás gyorsan felbomló szövetségeket, hosszabb távon pedig kormányzati bénultságot eredményezett. A bárói rendből kiszorult köznemesség így alakulhatott radikális politikai erővé, mert a személyi függésből nem következett a politikai függés.

*Varga Szabolcs: Árnyak és fények a Jagellók korában* c. tanulmány nyomán

**A szövegrészlet alapján válaszoljon a kérdésekre!**

1. Nevezzen meg 5 konkrét elemet, amely utal a 16. század elején a familiárisi kapcsolatban bekövetkezett változásra!

a.

b.

c.

d.

e.

2. Miért növelte a bárók és a köznemesség közötti különbségeket a familiárisi viszony átalakulása?

3. Miért veszélyeztette az ország irányítását a megváltozott familiárisi viszony?

Válaszok (hasonló értelmű válasz is elfogadható):

1.a. határozott időre szólt (általában 1 év)

b. pénzbeli fizetséget kapott a familiáris

c. a familiáris új elnevezése: a szervitor (szolgáló)

d. a familiáris felett a királyi kúria bírósága ítélkezett, a dominus nem

e. személytelenebb a familiáris-dominus kapcsolat, gyakran szegődnek egy másik dominus szolgálatába

2. Mert megszűnt/fellazult a tartós familiáris-dominus viszony, ill. a bárók csak akkor tudtak több familiárist tartani, ha a király országos méltóságra nevezte ki őket (ennek bevételéből fizette a familiárisokat)

3. Mivel a szervitori megbízás határozott időre szólt, ennek lejártával más dominust választhatott a köznemes (pl aki többet tudott fizetni). A szervitor személyének változása akadályozta az általa ellátott feladatok (hadi, igazgatási, birtokkormányzati) végrehajtását.

**Információs kártya 4.**

**A köznemesség helyzetének alakulása**

A főnemességtől elkülönülve éltek a nemesi társadalom többi csoportjai: a kisnemesek és a középbirtokos nemesek. A kisnemesek (bocskoros nemes) jobbágytelek nagyságú földbirtokon gazdálkodtak, ami után a nemesi adómentesség következtében nem fizettek adót. A középbirtokos nemesek egyrészt a vármegyékben, másrészt az országgyűlésen érvényesíthették politikai akaratukat. Az országgyűléseken nagy létszámban megjelenő köznemességnek olykor sikerült érdekeiknek megfelelő törvényeket elfogadtatniuk. A főnemesség (bárók) még ha engedett a köznemesség követeléseinek, a törvények végrehajtását gyakran megakadályozta, ami a következő országgyűlésen a köznemesség sérelmei között szerepelt. A köznemesség soraiból sokan kerültek tisztségviselőnek a királyi udvarba.

A köznemesség önálló politikai erővé válását példázza az 1505-ös rákosi végzés (az országgyűlés egyik határozata), miszerint a jövőben csak magyar származású uralkodót fognak választani. A trónutódlás kérdése II. Ulászló szélütése után került napirendre. A köznemesség támogatottja a soraikból a főnemesség körébe emelkedett Szapolyai János erdélyi vajda, aki az ország egyik legnagyobb földbirtokosa volt. A főnemesség azonban teljesen eltérő módon vélekedett a trónutódlásról, mivel hajlottak arra, hogy a Habsburgok kerüljenek trónra. (1515-ben a Habsburgok és a Jagellók házassági szerződést kötöttek, amely szerint a Jagelló fiú örökösök kihalása esetén a Habsburgokra száll a magyar trón.)

A köznemesség érdekeit Werbőczy István (köznemesi származású jogtudós, egy ideig nádor) fogalmazta meg a Hármaskönyvben, amelyben rendszerezte a szokásjogot. Művében rögzítette a nemesi kiváltságokat, részvételüket a törvényhozásban és a szabad királyválasztás elvét. Kiemelte az „egy és ugyanazon nemesség” elvét, amely hangsúlyozta a köz- és főnemesség jogi egyenlőségét. Ez azonban már Werbőczy korában sem volt helytálló, hiszen a főnemesség (bárók) jogilag is elkülönültek (bandériumtartási jog, királyi tanácsban való személyes részvétel) a köznemességtől. Megfogalmazta a Szent Korona-tant, miszerint az országot, a rendek és a király közösségét (a korabeli felfogás szerint a nemzet egészét) a Szent Korona szimbolizálja. (Ugyan a Hármaskönyv sosem emelkedett törvényerőre, a vármegyei bíráskodásban gyakran használt alapművé vált.)

*Tankönyvi szöveg (Szabó Péter: Történelem II., Száray Miklós: Történelem II.) nyomán*

**A szövegrészlet alapján válaszoljon a kérdésekre!**

1. Jellemezze a köznemesség politikai szerepvállalását!

2. Mutassa be a trónutódlással kapcsolatos elképzeléseket és támogatóikat!

3. Fogalmazza meg, mi Werbőczy István Hármaskönyvének jelentősége!

Válaszok (hasonló értelmű válasz is elfogadható):

1. A köznemesség (a középbirtokos nemesség) nagy létszámban jelent meg az országgyűlésen, ahol hangot adott sérelmeinek, ill. érdekeinek megfelelő törvényeket akart elfogadtatni (a bárók gyakran engedtek ennek, hogy leszereljék a köznemesség tömegeit, azonban a törvények végrehajtását már akadályozták) Végső soron a köznemesség megjelent az országos politikában, emellett a vármegyei politikában hagyományosan részt vett.

2. A köznemesség híve volt annak, hogy magyar származású uralkodót válasszanak meg uralkodónak II. Ulászló halála után. Ezt törvénybe is foglalta (1505). Jelöltjük Szapolyai János, aki a köznemesi sorból emelkedett a bárók közé, és az ország egyik legnagyobb birtokosa volt. A bárók többsége azonban nem támogatta a köznemesség elképzelését, a Habsburg-dinasztiából származó királyt akartak.

3. A köznemesi sorból származó Werbőczy rendszerezte a szokásjogot és korának rendi felfogását (nemesi kiváltságokat, törvényalkotás, királyválasztás). Megfogalmazta a Szent Korona-tant.

Az összegzésre, az ismeretek elsajátításának ellenőrzésére alkalmas módszer a **szóbeli csoportforgó**, ami egy frontális prezentáció. Fontos előre meghatározni az időkeretet (vagy pl. 6-8 mondatos megnyilatkozást). Felhívjuk a csoportok egy-egy tagját, hogy foglalja össze ismereteit az órán tanult témák egyikéről. (A kooperatív tanulási módszerekben jártas osztályoknál kérhetjük, hogy minden csoportból egy szerep képviselője /pl. nyomolvasó/ számoljon be.)

**III. Reflektálás (7 perc)**

Az órán tanultakat egy képzeletbeli IWIW (vagy Facebook) profil készítésével összegezzük. Feladat a profil *Magamról* című részének kitöltése csoportonként. Ellenőrzés csoportforgóval.

Lehetséges személyek: II. Ulászló, Werbőczy István, Nádasdy Tamás nádor (főnemesség képviselője), Szapolyai János erdélyi vajda, Szalaházy János (fiktív személy, a köznemesség képviselője), Kis István (fiktív személy, jobbágy)

Tanári ötletgyűjtéshez ajánlom: [www.reneszansziwiw.hu](http://www.reneszansziwiw.hu/)

Egy példa:



**2. óra**

**I. Ráhangolás (5 perc)**

Keresztrejtvény 1. és 2. verzióját tanulópáronként adjuk ki. Feladat: a párok a keresztrejtvényben szereplő történelmi fogalmakat, személyeket körülírással meghatározzák, rávezetik társukat a helyes megoldásra. (A neveket, fogalmakat fogalomkártyákra is írhatjuk, amelyekből 4-4 darabot kap egy pár. A feladat a kártyán szereplő név vagy fogalom meghatározása.)

**Keresztrejtvény 1.**

|  |  |  |  |  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- |
|   |   |   |  |   |   |   |   |   |   |   |   |   |  |   |   | **2.** |   |   |   |
|   |   |   |  |   | **1.** |   |   |   |   |   |   |   |  |   |   |  |   |   |   |
|   |   |   |  |   |  |   |   |   |   |   |   |   |  |   |   |  |   |   |   |
| **1.** | **W** | **E** | **R** | **B** | **Õ** | **C** | **Z** | **Y** | **I** | **S** | **T** | **V** | **Á** | **N** |  |  |  |  |  |
|   |   |   |  |   |  |   |   |   |   |   |   |   |  |   |   |  |   | **4.** |  |
|   |   |   |  |   |  |   |   |   |   | **3.** |   |   |  |   |   |  |   |  |   |
|   |   | **2.** | **F** | **A** | **M** | **I** | **L** | **I** | **Á** | **R** | **I** | **S** |  |   |   |  |   |  |   |
|   |   |   |  |   |  |   |   |   |   |  |   |   |  |   |   |  |   |  |   |
|   |   |   |  | **3.** | **S** | **Z** | **E** | **N** | **T** | **K** | **O** | **R** | **O** | **N** | **A** | **T** | **A** | **N** |   |
|   |   |   |  |   |  |   |   |   |   |  |   |   |  |   |   |  |   |  |   |
|   |   |   |  |   |  |   |   |   |   |  |   |   |  |   |   |  |   |  |   |
|   |   |   |  |   |  |   |   |   |   |  |   |   |  |   |   |  |   |  |   |
|   |   |   |  |   |   |   |   |   |   |  |   |   |  |   |   |  |   |  |   |
|   |   |   |  |   |   |   |   |   |   |  |   |   |   |   |   |  |   |  |   |
|   |   |   |   |   |   |   |   |   |   |  |   |   |   |   |   |   |   |  |   |
|   |   |   | **4.** | **I** | **I.** | **U** | **L** | **Á** | **S** | **Z** | **L** | **Ó** |   |   |   |   |   |  |   |
|   |   |   |   |   |   |   |   |   |   |  |   |   |   |   |   |   |   |   |   |
|   |   |   |   |   |   |   |   |   |   |  |   |   |   |   |   |   |   |   |   |

**Keresztrejtvény 2.**

|  |  |  |  |  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- |
|   |   |   |  |   |   |   |   |   |   |   |   |   |  |   |   | **2.** |   |   |   |
|   |   |   |  |   | **1.** |   |   |   |   |   |   |   |  |   |   | **K** |   |   |   |
|   |   |   |  |   | **F** |   |   |   |   |   |   |   |  |   |   | **I** |   |   |   |
| **1.** |  |  |  |  | **Õ** |  |  |  |  |  |  |  |  |  |  | **R** |  |  |  |
|   |   |   |  |   | **N** |   |   |   |   |   |   |   |  |   |   | **Á** |   | **4.** |  |
|   |   |   |  |   | **E** |   |   |   |   | **3.** |   |   |  |   |   | **L** |   | **K** |   |
|   |   | **2.** |  |  | **M** |  |  |  |  | **R** |  |  |  |   |   | **Y** |   | **Ö** |   |
|   |   |   |  |   | **E** |   |   |   |   | **Á** |   |   |  |   |   | **I** |   | **Z** |   |
|   |   |   |  | **3.** | **S** |  |  |  |  | **K** |  |  |  |  |  | **T** |  | **N** |   |
|   |   |   |  |   | **S** |   |   |   |   | **O** |   |   |  |   |   | **A** |   | **E** |   |
|   |   |   |  |   | **É** |   |   |   |   | **S** |   |   |  |   |   | **N** |   | **M** |   |
|   |   |   |  |   | **G** |   |   |   |   | **I** |   |   |  |   |   | **Á** |   | **E** |   |
|   |   |   |  |   |   |   |   |   |   | **V** |   |   |  |   |   | **C** |   | **S** |   |
|   |   |   |  |   |   |   |   |   |   | **É** |   |   |   |   |   | **S** |   | **S** |   |
|   |   |   |   |   |   |   |   |   |   | **G** |   |   |   |   |   |   |   | **É** |   |
|   |   |   | **4.** |  |  |  |  |  |  | **Z** |  |  |   |   |   |   |   | **G** |   |
|   |   |   |   |   |   |   |   |   |   | **É** |   |   |   |   |   |   |   |   |   |
|   |   |   |   |   |   |   |   |   |   | **S** |   |   |   |   |   |   |   |   |   |

**II. Jelentésteremtés**

**1. Dózsa-féle parasztháború**

**A.** Az előzmények feltárása a **kettéosztott napló** módszerével. (5 perc)

A jobbágyság helyzetére vonatkozó forrásokat értelmezik a tanulópárok. Feltárják a jobbágyság helyzetének változását a Jagelló-korban és ennek okait (melyik társadalmi csoport érdekeit fejezi ki). Közös ellenőrzés tanári vezetéssel.

|  |  |
| --- | --- |
| **Törvények** | **Értelmezés** |
| „az összes, bármi néven nevezendő, nagyobb és kisebb királyi és királynői községben lévő minden szántóvető és szőlőbirtokos királyi jobbágyunktól (kivéve a kőfallal körülvett városokat) minden gabonatermésük és boruk kilencedrészét be fogjuk szedetni és a királyasszony is be fogja szedetni”(1492. évi dekrétum) | Mit rendel el?  Mi az oka?  |
| „ ezentúl a jövőben senkinek sem szabad másnak a jobbágyát szabadságolni, hanem, ha annak a vármegyének a szolgabírája útján, ahol az a jobbágy lakik.” (1504. évi dekrétum)  | Mit rendel el?  Mi az oka?  |
| „mostantól fogva senki paraszt vagy jobbágy ez országban ne merészeljen bármi módon és bármi eszközzel szarvasra, őzre, nyúlra, vadkanra vadászni avagy fácánokra és köznyelven úgynevezett császármadárra madarászni” (1504. évi dekrétumból)  | Mit rendel el?  Mi az oka?  |

|  |  |
| --- | --- |
| **Törvények** | **Értelmezés** |
| „az összes, bármi néven nevezendő, nagyobb és kisebb királyi és királynői községben lévő minden szántóvető és szőlőbirtokos királyi jobbágyunktól (kivéve a kőfallal körülvett városokat) minden gabonatermésük és boruk kilencedrészét be fogjuk szedetni és a királyasszony is be fogja szedetni”(1492. évi dekrétum) | Mit rendel el?A mezővárosokban és más földesúri birtokon a kilencedet természetben kell megfizetni. Mi az oka?A gabona és bor iránti külföldi kereslet növekedése, így a köznemesség is részesedhetett a külkereskedelem hasznából. |
| „ ezentúl a jövőben senkinek sem szabad másnak a jobbágyát szabadságolni, hanem, ha annak a vármegyének a szolgabírája útján, ahol az a jobbágy lakik.” (1504. évi dekrétum)  | Mit rendel el?A vármegyei szolgabíró engedélyezheti egyedül a jobbágy elköltözését. Mi az oka?A terhek alól ne menekülhessenek el nagyobb birtokokra a jobbágyok. |
| „mostantól fogva senki paraszt vagy jobbágy ez országban ne merészeljen bármi módon és bármi eszközzel szarvasra, őzre, nyúlra, vadkanra vadászni avagy fácánokra és köznyelven úgynevezett császármadárra madarászni” (1504. évi dekrétumból)  | Mit rendel el?Vadászati tilalom elrendelése a jobbágyok számára. Mi az oka?Nehezítették a jobbágyság életkörülményeit. A jobbágyság legszegényebb rétegeit sújtotta.  |

**B. Tanári magyarázat / előadás a Dózsa-féle parasztháborúról. A tanulók jegyzetet készítenek az alábbi irányító szempontok alapján. (7 perc)**

1. Előzmények: a jobbágyság helyzetének romlása, adóztatás

2. Bakócz Tamás és a keresztes hadjárat meghirdetése (1514)

3. Keresztes hadjáratból parasztháború

(Dózsa György és a ferencesek szerepe, a parasztháború térbelisége)

4. A parasztháború leverése és megtorlása

**C. Vita (15 perc)**

A megszerzett ismeretek megszilárdítására egy vita során kerül sor, amely alkalmas továbbá a véleményformálás és kinyilvánítás módjainak gyakorlására. A tanár négy csoportba szervezi az osztályt tetszőlegesen. A négy csoport egy-egy társadalmi csoportot képvisel. A csoportok szószólót választanak. A tanár ismerteti az állítást, amelyre érvek felsorakoztatásával reagálnak a csoportok egymás után (felkészülési időt adunk). A négy szószóló egy asztal négy oldalán foglal helyet, mögöttük a támogatóik (csoporttársak) ülnek. A négy állásfoglalás elhangzása után az egyes csoportok reagálnak a másik három véleményre (a csoporttársak figyelmére, ellenérveire van szükség). A vitát a tanár vezeti, és megszabja az időkeretet is (első felszólalás 2 perc, második felszólalás 1 perc), végül lezárja a vitát.

A négy csoport: a főnemesség (bárók), a köznemesség, a ferences szerzetesek, a jobbágyság.

Állítás: Jogos volt a megtorlás mértéke, mert a parasztháború felborította a belső békét és gyengítette az ország védekező képességét.

**2. Török terjeszkedés (5 perc)**

A térkép segítségével és a szöveg kiegészítésével tárjuk fel a török előrenyomulás menetét és következményeit.Vitassuk meg, milyen lehetőségei voltak a magyar védelemnek Nándorfehérvár eleste után!



*Száray Miklós: Történelem II. Nemzeti Tankönyvkiadó*

A Török Birodalom élére I. (Törvényhozó) Szulejmán került 1520-ban. Hamarosan megkezdte birodalmának növelését újabb területek meghódításával. A Magyar Királyság déli határait a (1)\_\_\_\_\_\_\_\_\_\_\_\_\_\_\_\_\_ -folyó vonaláig tolta, ezzel két fontos vár került a kezére 1521-ben: (2)\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ és (3)\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_. A Magyar Királyság déli részén kialakított (4)\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ (milyen rendszer?) ezekkel a hódításokkal szétzilálódott, és sebezhetővé tette az ország (5)\_\_\_\_\_\_\_\_\_\_\_\_\_\_\_\_\_\_\_\_\_ részét. Az alacsony harcértékű főúri bandériumokkal képtelenség volt a török előrenyomulást visszaszorítani. A nemzetközi erőviszonyok is kedvezőtlenek voltak, hiszen a Habsburgokat lekötötte az I. Ferenc francia királlyal vívott itáliai háború, így a II. Lajos (1516-26) uralma alatt álló Magyar Királyságnak egyedül kellett szembenéznie egy világbirodalom hadseregével.

Megoldás:

1. Száva

2. és 3. Szabács, Nándorfehérvár

4. végvár

5. középső / déli

**III. Reflektálás (5 perc)**

**Gondolattérkép** segítségével összegezzük azokat a gazdasági, társadalmi, politikai, katonai okokat, amelyek a középkori Magyar Királyság bukásához vezettek!